b'\n_START_ARTICLE_\nFont de la Mare de D\xc3\xa9u (Manlleu)\n_START_SECTION_\nDescripci\xc3\xb3\n_START_PARAGRAPH_\nLa font forma un espai excavat sota l\'actual pla\xc3\xa7a de Dalt Vila, de planta rectangular i coberta amb volta de can\xc3\xb3. S\'hi accedeix per unes escales que corregeixen el desnivell del terreny._NEWLINE_A la paret del fons s\'hi obren dues aixetes per aconseguir l\'aigua i, a la part baixa dels murs laterals, hi ha uns bancs de pedra que envolten les piques on cau l\'aigua._NEWLINE_Hi ha una imatge de la Mare de D\xc3\xa9u amb el nen als bra\xc3\xa7os, que sost\xc3\xa9 la bola del m\xc3\xb3n a la m\xc3\xa0 esquerra dins una forn\xc3\xadcula barroca amb la data de 1722 a la base. La Verge est\xc3\xa0 sobre un pedestal i inclosa en una forn\xc3\xadcula semicircular coronada per una petxina i emmarcada amb uns baixos relleus esculpits en la pedra amb motius d\'iconografia vegetal. La forn\xc3\xadcula est\xc3\xa0 recolzada per dos modillons treballats. Aquest tipus d\'imatge de la verge \xc3\xa9s una evoluci\xc3\xb3 formal de les talles rom\xc3\xa0niques de fusta, pr\xc3\xb2pies de l\'\xc3\xa8poca medieval que, per motius de tradicionalisme formal han anat perdurant durant \xc3\xa8poques posteriors.\n_START_SECTION_\nHist\xc3\xb2ria\n_START_PARAGRAPH_\n\xc3\x89s un clar element caracter\xc3\xadstic de la ciutat, de manera que ha donat nom al carrer i encara avui, molts ciutadans de Manlleu hi van a buscar aigua._NEWLINE_L\'origen cal cercar-lo en una antiga font que hi havia, en \xc3\xa8poca medieval davant mateix de l\'esgl\xc3\xa9sia de Santa Maria en l\'anomenada, precisament, pla\xc3\xa7a del Pou. Quan es va urbanitzar el sector de l\'actual pla\xc3\xa7a de Dalt Vila, amb un anivellament de les terres, aquesta font va transformar-se en un pou. La dificultat per extreure\'n l\'aigua va aconsellar la canalitzaci\xc3\xb3 de la deu. El marqu\xc3\xa8s d\'Aitona, Gast\xc3\xb3n de Moncada, propietari dels terrenys va permetre les obres que van concloure el 1722 amb la conducci\xc3\xb3 de l\'aigua mitjan\xc3\xa7ant una mina amb parets fetes de c\xc3\xb2dols de riu._NEWLINE_El 16 de febrer de 1724, l\'intendent general de Catalunya, Josep Pedrej\xc3\xa0s, va concedir la llic\xc3\xa8ncia d\'\xc3\xbas de les aig\xc3\xbces sobrants als regidors i com\xc3\xba dels ve\xc3\xafns de Manlleu a canvi del pagament anual d\'un sou i cinquanta rals, en moneda de Barcelona, a la hisenda reial. Les aig\xc3\xbces que no s\'aprofitaven i que no s\'utilitzaven, van ser canalitzades fins a un abeurador de bestirar instal\xc2\xb7lat el 1850 a la part alta del carrer d\'Enric Delaris (popularment conegut com a Call de Ter)._NEWLINE_La devoci\xc3\xb3 dels manlleuencs per la Mare de D\xc3\xa9u de la Font ha estat molt arrelada. A mitjan segle XIX, el Dr. Ramon Andreu ja va compondre uns goigs que deien: "De Manlleu sou nomenada, amparo de tot Manlleu" i en aquella \xc3\xa8poca estava envoltada de retaules i altres ofrenes votives que van ser retirats per manament dle bisbe de Vic._NEWLINE_L\'any 1929, es van estrenar els Goigs de la Mare de D\xc3\xa9u de la Font de la Vila de Manlleu amb lletra de moss\xc3\xa8n Joan Punt\xc3\xad i Collell i m\xc3\xbasica de moss\xc3\xa8n Ferran Gorchs i Rabat que encara es canten. La font tamb\xc3\xa9 va ser v\xc3\xadctima dels temps pol\xc3\xadtics. El 1936, iniciada la Guerra Civil, es va destruir la imatge. Aleshores es va acordar canviar-ne el nom pel de \xe2\x80\x9cFont de la Igualtat\xe2\x80\x9d._NEWLINE_Un cop finalitzada la guerra el 1939, un devot manlleuenc va iniciar una subscripci\xc3\xb3 per reconstruir-la novament. Va fer-se una nova imatge de pedra, obra de l\xe2\x80\x99escultor Pere Punt\xc3\xad, reproducci\xc3\xb3 de l\xe2\x80\x99antiga. Per fer aquesta reproducci\xc3\xb3 va aprofitar les restes de pedra de la figura de Sant Bernat Calb\xc3\xb3 que, en els primers dies de la Guerra Civil, s\xe2\x80\x99havia estimbat de la part alta de la fa\xc3\xa7ana de la catedral de Vic. La reposici\xc3\xb3 es va fer l\xe2\x80\x991 de setembre de 1940. A primers de la d\xc3\xa8cada de 1970, es va arranjar l\xe2\x80\x99entorn de la font i es van canviar les rajoles que en decoraven el frontal. Les antigues estaven molt malmeses, s\xe2\x80\x99havien col\xc2\xb7locat al segle XIX i eren d\xe2\x80\x99una gran senzillesa. Les noves van ser obra del ceramista barcelon\xc3\xad J. Vives, amb dibuix de Francesc d\xe2\x80\x99A. Pujol i Escal\xc3\xa9 on consta un fragment dels goigs escrits l\xe2\x80\x99any 1929._NEWLINE_A finals del segle XIX, l diumenge dins l\xe2\x80\x99octava de Corpus, en ve\xc3\xafnat de la font de la Mare de D\xc3\xa9u ja celebrava festa. Anualment, un grup de ve\xc3\xafnes i ve\xc3\xafns la segueixen organitzant: pell mat\xc3\xad es diu una missa a l\xe2\x80\x99esgl\xc3\xa9sia de Santa Maria i, a la tarda, es resa el rosari i es canten els goigs. L\'any 2013 es van reeditar els goigs escrits per moss\xc3\xa8n Punt\xc3\xad i musicats per moss\xc3\xa8n Gorchs; l\'edici\xc3\xb3 va anar a c\xc3\xa0rrec de l\'associaci\xc3\xb3 Amics dels Goigs de Barcelona.'